text: [{"text_idx": "#000008", "text": "DAVIDA paa\u0304di kafwile, wa\u0304lombwele Solomone muswelo wa\u0304letele Yehova Leza wa mwa ku\u0304bakila tempelo. O mwanda Solomone washilula ku\u0304baka tempelo mu mwaka wa buna\u0301 wa kubikala kwandi, kadi pabapite myaka isamba-ibidi ne kipindi penepo ibapu. Tununu ne tununu twa bana-balume i bengile ku tempelo, kadi lu\u0304bako i lulombe lupeto luvule. Ke-pantu, i bobake na nsahabu ne ndalama mivule."}, {"text_idx": "#000009", "text": "Tempelo idi na byumba bibidi\u2019nka na mwa\u0304di mwikadile tabenakulo. Inoko bino byumba i bikata misunsa ibidi kupita bya mu tabenakulo. Solomone watu\u0304dija dikumbo dya kipwano mu kyumba kya munda mwa tempelo, ne bintu bikwabo bya\u0304di mu tabenakulo nabyo bibatu\u0304lwa mu kyumba kikwabo."}, {"text_idx": "#000010", "text": "Tempelo pa kupwa, abasoba masobo makatampe. Ebiya Solomone wafukata kumeso kwa tempelo kalombela, enka na momwena pa kifwatulo\u2019pa. Solomone wanena Yehova\u2019mba: \u2018Abe kubwanwapo nansha mu madiulu onso, nanshi ino tempelo mityetye nenki po pene. Inoko, a Leza wami, nakwisa\u0304shila, ivwana bantu bobe shi balombela mu kino kifuko\u2019ki.\u2019"}, {"text_idx": "#000011", "text": "Solomone ukadikija\u2019tu milombelo, mudilo ubatu\u0304ka mu\u0304lu. Ubasoka milambu ya banyema yobadi balambula. Kupwa kubamweka ne kito\u0304keji kikatampe kya kwa Yehova mu tempelo yonso. Kino kilombola\u2019mba Yehova waivwana kadi waitabija tempelo ne milombelo ya Solomone. Tempelo ibaikala ke kifuko ki\u0304ya kuto\u0304tela\u2019mo bantu kupita\u2019ko tabenakulo."}, {"text_idx": "#000012", "text": "Penepo Solomone waludika na tunangu mu bula bwa kitatyi kilampe, ne bantu abaikala mu nsangaji. Ino Solomone wasonge bakaji bavule ba mu matanda angi akubulwa kuto\u0304ta Yehova. Mwene umwene bidi umo uto\u0304ta nkishi\u2019u? Ku mfulo, bandi bakaji abamufikija ku kuto\u0304ta baleza bangi. Uyukile byafikila Solomone pa kulonga kino kilongwa? Wakomenwa kulela bantu biyampe. Waikala ke kilobo, ne bantu ababulwe nsangaji."}, {"text_idx": "#000013", "text": "Kino kibafikija Yehova ku kukalabela Solomone ne kumunena\u2019mba: \u2018Nkakubikula ne kupa bulopwe ku muntu mukwabo. Nkikalongapo kino pokidi mu\u0304mi, nkekilonga mu bubikadi bwa obe mwana. Ino nkikamutalulapo bantu bonso mu bulopwe.\u2019 Tutalei mobyafikile."}]